Komisijos sprendimas
2002 m. lapkričio 27 d.
iš dalies keičiantis Sprendimo 98/371/EB nuostatas dėl šviežios kiaulienos importo iš Slovakijos Respublikos
(pranešta dokumentu Nr. C(2002) 4556)
(tekstas svarbus EEE)
(2002/940/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis, ožkas ir kiaules, šviežią mėsą ir mėsos produktus iš trečiųjų šalių [1] su paskutiniais pakeitimais, padarytais Reglamentu (EB) Nr. 1452/2001 [2], ypač į jos 14, 15 ir 16 straipsnius,
kadangi:
(1) Komisijos sprendimas 98/371/EB [3] su paskutiniais pakeitimais, padarytais Sprendimu 2002/7/EB [4], reglamentuoja gyvūnų sveikatos reikalavimus ir veterinarinį sertifikavimą importuojant šviežią mėsą iš tam tikrų Europos šalių.
(2) Dėl gyvūnų sveikatos priežasčių, ypač klasikinio kiaulių maro kontrolės, importuoti žmonėms vartoti skirtą šviežią kiaulieną iš Slovakijos Respublikos nebuvo leidžiama.
(3) Slovakijos kompetentingos veterinarijos institucijos paprašė leidimo eksportuoti kiaulieną į Bendriją ir savo prašymą motyvavo informacija apie kiaulių sveikatos būklę Slovakijos Respublikoje ir klasikinio kiaulių maro kontrolę.
(4) 2002 m. liepos mėnesį Komisijos veterinarinė delegacija apsilankė Slovakijoje gyvūnų sveikatos būklei, visų pirma dėl klasikinio kiaulių maro, įvertinti.
(5) Remiantis delegacijos ataskaita ir papildoma Slovakijos kompetentingų veterinarijos institucijų pateikta informacija, atrodo, kad naminių kiaulių sveikatos būklė dėl klasikinio kiaulių maro Slovakijoje yra patenkinama; tačiau yra kelios nustatytos teritorijos, kuriose yra infekuotų laukinių šernų.
(6) Todėl importuoti kiaulieną į Bendriją iš Slovakijos Respublikos turėtų būti leidžiama tik iš rajonų, kuriems netaikomi apribojimai dėl laukinių šernų infekcijos, ir be to turėtų būti nustatyti tam tikri reikalavimai, susiję su visuomeninių maitinimo įstaigų atliekų panaudojimu kiaulėms šerti.
(7) Siekdamos eksportuoti kiaulieną į Europos bendriją, Slovakijos kompetentingos veterinarijos institucijos įsipareigojo sudaryti kiaulininkystės ūkių, kuriems taikoma reguliari veterinarinė priežiūra ir atitinkama kontrolė, kad kiaulėms šerti nebūtų naudojamos visuomeninių maitinimo įtaigų atliekos, sąrašą.
(8) Dėl to Sprendimas 98/371/EB turėtų būti atitinkamai iš dalies pakeistas.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 98/371/EB iš dalies keičiamas taip:
1. I priedas pakeičiamas šio sprendimo I priedo tekstu.
2. II priedas pakeičiamas šio sprendimo II priedo tekstu.
2 straipsnis
Šis sprendimas įsigalioja jo paskelbimo Europos Bendrijų oficialiajame leidinyje dieną.
3 straipsnis
Šis sprendimas skirtas valstybėms narėms.
Priimta Briuselyje, 2002 m. lapkričio 27 d.